બાળક જન્મે ત્યારે ઈશ્વર તેને એક ચોપડી સાથે આપે છે. પહેલા પાને જન્મ અને છેલ્લા પાને મૃત્યુની વિગતો આગોતરા જ લખીને મોકલે છે. આખી ચોપડી માણસે પોતે લખવાની છે, મહેનતથી, પ્રેમથી, આવડતથી….. માણસ મોટો થતો જાય તેમ તેમ ભણતો જાય, સારાં-નરસાં કામ કરતો જાય, સેવા કરતો થાય, લોકોને મદદ કરતો થાય, આગવી કુશળતા પ્રાપ્ત કરે, કંઈક નવીન કરે અને પોતાની જીવન-કિતાબ ભરતો જાય. કોઈ વાર તે સફળ થાય તો ક્યારેક નિષ્ફળ પણ જાય. ક્યારેક આકાશને આંબી લે તો ક્યારેક ખીણમાં ગરકાવ થઈ જાય! માણસ જે કરે તે તેના ખાતામાં જમા-ઉધાર થતું જાય.